**Telki község**

**Polgármester**

**Előterjesztés**

**Helpynet Vezetői Infokommunikációs Rendszer bevezetéséről**

**Az előterjesztés mellékletei:** 1 db

**Az előterjesztést tárgyalja**: Pénzügyi Bizottság,

**Az előterjesztés elfogadása**: egyszerű többségű szavazatot igényel.

Az elmúlt hónapokban többszöri egyeztetés történt a Helpynet Kft. által fejlesztett és üzemeltetett Vezetői Infokommunikációs Rendszerhez (továbbiakban VIR) történő csatlakozásról. A VIR egy olyan infokommunikációs platform, ami megjeleníti és irányítja a rendszerbe bevont munkatársak (felhasználók) munkáját és megjeleníti a lakossági jelzéseket és riasztásokat.

A Helpynet által nyújtott megoldás tartalmaz egy bejelentő és segítségkérő szolgáltatást, mely egy mobilapplikáción keresztül összekötheti a település lakosait a háttérben működő szervezetekkel, szakértői csapattal. Bármilyen bejelentés vagy riasztás esetén a felelős szakemberek azonnali segítséget nyújthatnak, kezelhetik a bejelentés tárgyát képező problémát, a probléma elhárítása után pedig a rendszer erről automatikus visszajelzést küld a bejelentőnek.

Az előzetes egyeztetések során felmérésre került, hogy melyek azok a területek, amelyek a rendszer üzemeltetésébe bevonásra kerülhetnek. Megvizsgálták, hogy humánerőforrás és üzemeltetés biztonsági szempontból, milyen területeken alkalmazható az adott applikáció. Szóba került annak a lehetősége, hogy a rendszert bővítsék a behajtási és területfoglalási engedélyek automatizált kezelésével, vagy akár más olyan szolgáltatásokkal (például az épülő sportcsarnok elektronikus beléptetési rendszerének támogatásával) melyeket a jövőben az önkormányzat hasznosnak, szükségesnek talál. A Helypnet rendszer modulárisan felépített, Telki önkormányzata tetszés szerint kiválaszthatja a számára szükségesnek ítélt modulokat, és ezt a listát bármikor bővítheti.

Az előzetes álláspont szerint az önkormányzat egy bevezető időszak - 1 év - alatt megvizsgálja annak működését és a működés tapasztalatait, majd azt követően dönt a rendszer tovább üzemeltetéséről.

A rendszer éves díjban foglalt szolgáltatásként üzemel. Az éves díj a lakosság számától függ, és nincs kapcsolatban az igénybe vett modulok számával. Ha az önkormányzat kérésére a Helpynet Kft személyre szabott új modulokat kell majd kidolgozzon és integráljon a rendszerbe, annak költségeit egy kölcsönös megegyezés alapján állapítja meg a Helpynet Kft. Ha azonban ezek a kérésre kialakított modulok olyan jellegűek, hogy azok más önkormányzatok számára is hasznosak lehetnek, és azokat a Helpynet Kft integrálhatja a mindenki számára kínált szolgáltatás-csomagjába, akkor ennek a fejlesztésnek az ára nagyon kedvező lesz.

A szerződés keretében a Helpynet Kft. vállalja egy egyszeri oktatás biztosítását is Telkiben, az érintett szakemberek számára, illetve olyan ismertető anyagok rendelkezésre bocsátását is, melyek segítségével a lakosság megismerheti a rendszer előnyeit, annak használatát. Az alkalmazás sikeréhez mindenképpen szükséges lesz az, hogy az önkormányzat minden lehetséges felületen segítse a lakosságot a Helpynet rendszerrel való megismerkedésben, és buzdítsa a település lakóit annak használatára.

Telki, 2018. október 18.

 Deltai Károly

 polgármester

**Határozati javaslat**

**Telki község**

 **Képviselő-testülete**

**/ 2018. (X .) Öh. számú**

**határozata**

**Helpynet Vezetői Infokommunikációs Rendszer bevezetéséről**

A Képviselő-testület úgy dönt, hogy csatlakozik a **Helpynet Kft.** (2475 Kápolnásnyék, Kazinczy Ferenc utca 22-30. I. emelet) által üzemeltetett   Helpynet Vezetői Infokommunikációs Rendszerhez.

A rendszerhez történő csatlakozási díj mértéke: **586.800,- Ft + ÁFA/év**

Felhatalmazza a Polgármestert a szerződés aláírására

A kötelezettségvállalás fedezetét a 2018. évi költségvetés tartalékkerete biztosítja.

Felelős: polgármester

Határidő: azonnal